Polisiemanne rand glo vrou by stasie aan‘n Skermskoot uit die video. (Video: Facebook) Die DA in Gauteng het Woensdag ŉ beroep op Faith Mazibuko, die LUR vir gemeenskapsveiligheid, gedoen om ondersoek in te stel nadat twee polisiemanne ŉ vrou hardhandig by ŉ polisiestasie behandel het. Dít nadat ŉ video van die voorval vandeesweek op sosiale media versprei word. Daar kan in die video gesien word hoe twee polisiebeamptes ŉ vrou oor die vloer van die polisiestasie sleep. Die een polisiebeampte beveel waarskynlik die vrou om op te staan en wanneer sy haar teensit, klap hy haar twee keer deur die gesig. Michael Shackleton, DA-LP vir gemeenskapsveiligheid in Gauteng, sê die voorval het na bewering Maandag by die Evaton-polisiestasie plaasgevind. “Hierdie onetiese optrede deur die polisie kan nie geduld word nie. Dit is ŉ misdaad om iemand aan te rand en die feit dat dit deur ŉ polisiebeampte gedoen word, is kommerwekkend en bevraagteken die veiligheid van vroue in ons polisiestasies,” meen die LP. Volgens Shackleton is die voorval veral ontstellend in die lig van die aantal moorde en voorvalle van gesinsgeweld teen vroue. Maroela Media het ŉ polisiewoordvoerder genader vir kommentaar en wag op terugvoer.